Acordul politic prevede că autoritățile de rezoluție notifică ex ante colegiul de rezoluție cu privire la măsurile de rezoluție pe care intenționează să le ia și dacă măsura de rezoluție în cauză se abate de la planul de rezoluție. O notificare ex post completează cadrul pentru a oferi colegiului de rezoluție, cât mai curând posibil după luarea măsurilor de rezoluție, motivele oricărei abateri.

O politică de investiții mai amplă, acordată în conformitate cu condițiile care vor fi stabilite de ESMA în standardul tehnic de reglementare, poate genera riscuri de lichiditate suplimentare. Prin urmare, în cazul în care activele în care a fost investit cel de al doilea SITG nu sunt disponibile imediat pentru a absorbi pierderile, acordul politic le permite CPC-urilor să efectueze alocarea acestora către membrii compensatori, astfel cum se prevede în planurile lor de redresare, pentru a garanta continuitatea serviciilor de compensare critice. CPC vor trebui să ramburseze apoi membrii compensatori până la valoarea celui de al doilea SITG.

ii. Ajustarea cuantumului câștigurilor aferente marjei de variație (VMGH) și apelurile la fonduri bănești în scopul redresării

Acordul politic prevede utilizarea VMGH, atunci când este cazul în funcție de activitățile CPC-ului, și apelurile la fonduri bănești în scopul redresării. Acest lucru reflectă practica curentă a majorității CPC-urilor și urmărește îmbunătățirea protecției contribuabililor. În același timp, acordul politic consolidează transparența măsurilor de redresare pentru părțile interesate, precum și implicarea acestora în elaborarea planurilor de redresare. De asemenea, încadrează și mai bine utilizarea măsurilor de redresare prin introducerea mai multor elemente de monitorizare și control de către autoritățile competente.

iii. Alte aspecte: participarea clienților la licitații; limitarea remunerațiilor

Acordul politic include o competență de intervenție timpurie, care îi permite autorității competente să extindă la clienți posibilitatea de participare la licitații și să le dea acestora dreptul de a depune oferte pentru pozițiile membrului compensator care se află în situație de neîndeplinire a obligațiilor de plată. Autoritatea competentă ar urma să îi solicite CPC-ului să le dea instrucțiuni membrilor compensatori să își invite clienții să participe în mod direct la licitațiile organizate de CPC. Această posibilitate este supusă următoarelor condiții: natura licitației să justifice această participare excepțională și clientul să fie în măsură să demonstreze CPC-ului că a stabilit o relație contractuală adecvată cu un membru compensator, fiind astfel în măsură să execute și să compenseze tranzacțiile care pot rezulta în urma licitației.

Autoritățile competente sunt împuternicite, de asemenea, să limiteze sau să interzică orice remunerare a fondurilor proprii, inclusiv plata de dividende și răscumpărarea de acțiuni de către CPC, precum și să limiteze, să interzică sau să înghețe efectuarea oricărei plăți a remunerației variabile către personalul de conducere de nivel superior.

C. Instrumente de rezoluție

i. Apeluri la fonduri bănești în scopul rezoluției

Acordul politic confirmă apelul la fonduri bănești în scopul rezoluției rezervat autorităților de rezoluție , pe lângă apelurile la fonduri bănești prevăzute în măsurile de redresare ale CPC-ului. Expunerea maximă a membrilor compensatori ca urmare a angajamentului lor financiar suplimentar este majorată la dublul contribuțiilor lor la fondul de garantare al CPC-ului. Această abordare rămâne consecventă cu EMIR [articolul 43 alineatul (3)], care le impune membrilor compensatori ai unui CPC să aibă expuneri limitate față de CPC. Acordul politic clarifică, de asemenea, utilizarea apelurilor la fonduri bănești în scopul rezoluției în cazul unor evenimente care nu presupun neîndeplinirea obligațiilor de plată, precum și stabilirea plafonului în cazul în care CPC-urile au mai multe fonduri de garantare.

ii. Ajustarea marjei inițiale (Initial Margin Haircutting – IMH)

Acordul politic optează pentru o listă închisă de instrumente de rezoluție și exclude în mod explicit utilizarea IMH. Această abordare este considerată consecventă cu EMIR [articolul 45 alineatul (4)], care prevede că o CPC nu utilizează marjele depuse de membrii compensatori care nu se află în situație de neîndeplinire a obligațiilor de plată pentru a acoperi pierderile care rezultă din situația de neîndeplinire a obligațiilor de plată a unui alt membru compensator. De asemenea, aceasta facilitează executarea măsurilor de rezoluție în jurisdicțiile importante ale țărilor terțe, în care marjele inițiale sunt excluse în mod explicit din procedura de insolvență, în aplicarea actelor cu putere de lege și a normelor administrative locale.

D. Măsura de protecție aferentă principiului potrivit căruia niciun creditor nu trebuie să fie dezavantajat în raport cu procedurile normale de insolvență (No Creditor Worse Off than in liquidation – NCWO)

Măsura de protecție aferentă NCWO vizează protejarea drepturilor fundamentale ale acționarilor, ale membrilor compensatori și ale celorlalți creditori ai CPC-urilor în cadrul procedurii de rezoluție.

În conformitate cu orientările internaționale prevăzute de Consiliul pentru Stabilitate Financiară, acordul politic compară pierderile suferite de acționarii, membrii compensatori și ceilalți creditori ai CPC-ului în cadrul procedurii de rezoluție cu pierderile pe care le-ar fi suportat în mod realist dacă CPC-ul ar fi fost lichidat prin procedura obișnuită de insolvență, în urma aplicării depline a obligațiilor contractuale aplicabile și a altor dispoziții prevăzute în normele sale de funcționare.

În ceea ce privește evaluarea, acordul politic impune ca scenariul contrafactual NCWO să ia în considerare o estimare rezonabilă din punct de vedere comercial a costurilor directe de înlocuire suportate de către membrii compensatori pentru a redeschide poziții nete comparabile pe piață. Acesta impune, de asemenea, utilizarea metodologiei proprii de stabilire a prețurilor a CPC-ului pentru estimarea acestor pierderi, cu excepția cazului în care o astfel de metodologie de stabilire a prețului nu reflectă condițiile de piață efective.

Acordul politic introduce, de asemenea, noțiunea de „simetrie contractuală”, care extinde la clienți protecția oferită de măsura de protecție aferentă NCWO. Acesta prevede că, în cazul în care acordurile contractuale le permit membrilor compensatori să le transfere clienților lor consecințele negative ale instrumentelor de rezoluție, acordurile contractuale trebuie să includă, de asemenea, în mod echivalent și proporțional, dreptul clienților la orice compensație primită de membrii compensatori, în măsura în care aceasta se referă la pozițiile clientului. Această dispoziție se aplică, de asemenea, serviciilor de compensare indirectă.

E. Compensarea membrilor compensatori care nu se află în situație de neîndeplinire a obligațiilor de plată

Acordul politic confirmă faptul că autoritatea de rezoluție poate să impună CPC-ului obligația de a compensa membrii compensatori care nu se află în situație de neîndeplinire a obligațiilor de plată pentru pierderile suferite de aceștia ca urmare a aplicării instrumentelor de alocare a pierderilor, în cazul în care pierderile sunt mai mari decât cele pe care le-ar fi suportat membrii compensatori care nu se află în situație de neîndeplinire a obligațiilor de plată în conformitate cu normele de funcționare ale CPC-ului.

Această compensație ar urma să fie limitată la cazurile în care membrul compensator care nu se află în situație de neîndeplinire a obligațiilor de plată ar fi avut dreptul la o creanță în temeiul principiului potrivit căruia niciun creditor nu trebuie să fie dezavantajat în raport cu procedurile normale de insolvență (NCWO).

Compensația poate lua forma unor instrumente de proprietate, a unor instrumente de datorie sau a unor instrumente care recunosc o creanță asupra profiturilor viitoare ale CPC-ului.